## La Comunitat Valenciana rep el primer vaixell de la nova naviliera del grup MSC que obri noves expectatives per al turisme

*** La secretària autonòmica de Turisme ha assistit a l’escala inaugural de l’*Explora I*, el primer vaixell exclusiu d’Explora Journeys que ha desembarcat a la ciutat de València
* Cristina Moreno destaca que des del Consell es treballa per un turisme sostenible i advoca per col·laborar tots els agents “en la mateixa línia per a créixer de manera controlada”**

La Comunitat Valenciana, i en concret la ciutat de València, ha rebut este dimarts el primer vaixell de creuers de luxe de la nova naviliera del grup MSC, l’*Explora I*, que obri així noves expectatives per al turisme. La secretària autonòmica de Turisme, Cristina Moreno, ha assistit a l’escala inaugural d’esta nova naviliera en la terminal de creuers de València, al moll de Ponent, on ha visitat este vaixell prèmium d’Explora Journeys.

En l’acte inaugural, Cristina Moreno ha assenyalat que des de la Generalitat “esperem que no siga l’única escala, perquè volem que siguen periòdiques a la ciutat de València, que, a més, enguany és la Capital Verda Europea”. A més, ha recordat que des del Consell “estem treballant per un turisme sostenible, que es compagine amb el dia a dia de la ciutat i dels veïns”, per això ha advocat per treballar junts totes les administracions i els sectors implicats “en la mateixa línia de la sostenibilitat, per a créixer de manera controlada”.

En este sentit, ha remarcat la importància del sector turístic per a la Comunitat Valenciana, ja que, segons ha apuntat, “aporta un 16 % al PIB” i, a més, “contribuïx al desenvolupament local de totes les nostres localitats”, per la qual cosa ha reiterat el suport de Turisme Comunitat Valenciana al sector.

La secretària autonòmica de Turisme ha participat en este acte amb motiu de l’escala *Explora I*, juntament amb la presidenta de l’Autoritat Portuària de València, Mar Chao, i el director d’MSC, Fernando Pacheco.

Explora Journeys és una companyia que ha apostat per Espanya com a destinació clau per a la temporada d’estiu d’enguany, gràcies als seus dos vaixells, *Explora I* i *Explora II*, que faran fins a un total de 42 escales en 15 ports nacionals, un dels quals és València.

Fecha: 18/06/2024